《三月十五夜泊彭蠡同于丕登大鸡山》
清代·陆耀遹

番湖一碧澄不流，旧山明月随行舟。清光四垂天宇净，水气凛凛寒于秋。

乍入盘涡棹声扴，近岭回波尽圆折。布帆落处水禽啼，十里平沙踏晴雪。

孙郎济胜天下稀，猿臂引我登危矶。天风吹入倏飘举，衫影欲逐岩云飞。

山中露寒夜萧爽，缘山有径披榛上。崖回岛侧穷攀跻，天半惟闻屐声响。

兴尽重寻下渚船，登山临水总堪怜。月明欲去无乡梦，斜倚孤篷枕肘眠。

作者简介：（1774—1836）江苏武进人，字绍闻，号劭文。县学生。工诗，喜金石，搜辑摹拓，所得甚富。尝客陕西巡抚幕。道光间，官阜宁教谕。有《续金石萃编》、《双白燕堂集》。